Ipse Rotbertus rex, interveniente domno Lamberto episcopo et Hugone Autisiodorensi episcopo, provisore hujus loci, perdonavit salvamentum villarum, que pertinebant ad jus Sancti Benigni, quorum hęc sunt nomina: Lariacus, Bicisus, Quintiniacus, Cromaius, Suliacus, Aguliacus, Rufiacus, Aschiriacus, Bargas, Provisum, Colonias, Plumberias, Escuncias, Gironus, Corcellas, Tremoledum, Vilarium, Pruneius, Lentiniacus, Distum, Longovicus, Saciacus et omnes que ad ipsum pertinent villulę, Siliciacus, Asnerias, Corcellas superiores, Norgias, Asiriacus, Dinatus, Mercenniacus, Panierias, Fedeniacus, Ulgia, Dusmisus, Neironus, Salone, Missiniacus, Spaniacus, Villa Karli, Villa comitis, Curte arnon. In his et ceteris villis, ubicumque terra sancti Benigni salvamentum reddebat, Rotbertus rex jussit aboleri ut amplius non exigeretur a quoquam, sed ad profectum monachorum reddidit Deo et sancto Benigno, posito super ejus altari dono, laudante Constancia regina ejus conjuge et filiis Heinrico tunc duce atque Rotberto fratre ejus qui illi successit et hoc donum firmavit precepto regali anuloque suo jussit insigniri atque episcopis et comitibus ac ceteris primatibus, qui presentes aderant, corroborare jussit. Interfuerunt autem [f° 53 v°] Lambertus Lingonensis episcopus, Hugo Autissiodorensis episcopus, Azelinus episcopus Laudunensis, Gosfredus episcopus Cabillonum, Beraldus episcopus Suessionum. Comites vero Willelmus Nivernensis, Otto Matisconensis. Actum anno MXV., ipsius autem regni XXVIII.